הוועדה המשותפת לעניין משק המים, כנסת 16, פרוטוקול מספר 7, 2004-07-28 08:30

שלום שמחון: בוקר טוב, אני מתכבד לפתוח את הישיבה.

שלום שמחון: בראשית הישיבה אני רוצה לומר שני דברים; בעצם, הוועדה סיימה את עבודתה על החוק, היא גם הצביעה בישיבה הקודמת על כל סעיף בנפרד.

שלום שמחון: בישיבה הקודמת עלו שתי נקודות.

שלום שמחון: אחת נוגעת לבקשתנו מהממשלה לתת חוות דעת על החוקתיות של החוק.

שלום שמחון: טרם קיבלנו את חוות הדעת הזאת של הממשלה.

שלום שמחון: לכן היועצת המשפטית של הוועדה לא הכינה את חוות דעתה, אף כי אנו מודעים לכך שהממשלה מתמודדת עם חוק דומה בבית המשפט העליון, וסביר להניח ששם היא אומרת שהחוק משיק לזה.

שלום שמחון: העניין השני נוגע לעובדה שהודעתי פה בישיבה הקודמת שאם תהיה הסכמה, נסכים לפצל את סעיף (ג), שהמשמעות שלו היא שנדון בשלב יותר מאוחר, בעוד מספר חודשים, בנושא השעבודים והעיקולים.

שלום שמחון: העניין השלישי; באופן כללי, הכנסת הביעה את דעתה בקריאה טרומית, בעיקר בעזרתו של יושב ראש הקואליציה גדעון סער, והצביעה בעד החוק הזה ברוב של 84 חברי כנסת, כולל ראש הממשלה ושר האוצר.

שלום שמחון: אני גם חייב לציין שיושב ראש הקואליציה סייע מאוד בהעברת החוק הזה בקריאה ראשונה מתוך הכרה שיש חשיבות גדולה לחוק.

שלום שמחון: במצב הנתון שאנו נמצאים בו כרגע, לאזרחי טורעם אין מים מזה שבועיים, אותו דבר לאזרחי לוד, לג'וליס ולאחרים.

שלום שמחון: אני חושב שאפשר היה לסיים את העניין הזה ככל האפשר.

שלום שמחון: יחד עם זאת מתוך הידברות עם הממשלה נשמעה פה איזו הצעה ליושב ראש הקואליציה, שאני אבקש ממנו גם לומר את דברו, כדי לנסות להגיע לאיזה הבנה על מנת שהחוק הזה יעבור בכל זאת בקריאה שנייה ושלישית כבר בשבוע הבא.

דוד טל: הצעה לסדר, אדוני; עם כל הכבוד, אבל תראה מה קורה בוועדה - נתבקשה חוות דעת משפטית של הממשלה בנושא הזה, והיא לא התקבלה.

דוד טל: לכן היועצת המשפטית של הוועדה לא יכולה להכין חוות דעת, כלומר אתה רואה שמישהו כאן מנסה לסרס את עבודתה של הוועדה.

אתי בנדלר: אמרתי שאני יכולה לתת חוות דעת אחרי שאני אשמע את טענות אלה שטוענים שהצעת החוק אינה חוקתית.

דוד טל: אני רוצה לקבוע שחוסר שיתוף הפעולה הזה מצד הרשות המבצעת פוגע בעבודת הוועדה.

דוד טל: לא יעלה על הדעת שמשרד ממשלתי ינהג בצורה שכזאת.

דוד טל: אני כחבר כנסת רוצה לראות חוות דעתה של היועצת המשפטית שלנו כדי לגבש את עמדתי.

דוד טל: אני לא יודע לגבש את עמדתי אם חוות הדעת לא מונחת לפניי.

דוד טל: מאוד יכול להיות שהבנקים צודקים.

דוד טל: יכול להיות שמה שעשו בוועדת הכספים, החוק שהעבירו בוועדת הכספים, הוא לא חוקתי, ואני חושב שיש אנשים שאולי יודו בזה, אבל אנחנו חייבים לקבל את זה.

דוד טל: אני לא יכול לסבול את זה שאבות - לצורך העניין ועדת הכספים - אכלו בוסר, ושיני בנים - לצורך העניין ועדת הכלכלה - תקהינה.

שלום שמחון: תודה.

שלום שמחון: אדוני יושב-ראש הקואליציה, גם אתה יודע שחודש אוגוסט הוא חודש שיא בצריכת המים של אזרחי ישראל, והוא נחשב גם חודש שיא בניתוקי המים של האזרחים במדינת ישראל.

שלום שמחון: אשמח לשמוע מה אתה מציע.

גדעון סער: אני חושב שהדבר היסודי שעומד אחרי הצעת החוק זה מתן מענה לסוגייה של ניתוקי מים, תופעה מטורפת שבה אזרחים משלמים למים ולא מקבלים את המים, או מקבלים את השירות הזה בהפסקות או בעיצומים כאלה ואחרים מבחינת השעות וכדומה.

גדעון סער: הדבר הזה צריך לבוא לידי פתרון.

גדעון סער: אנחנו צריכים לפעול, ואנחנו מדברים על חוק שבסך הכל עבר קריאה ראשונה במושב הזה, זה לא חוק שעבר טיפול איטי במיוחד, אנו צריכים לפעול כדי שהמענה הזה יהיה מענה שלא נימצא פוגעים ברשויות המקומיות בהקשרים אחרים, כלומר בסוגייה של אשראי שניתן מהבנקים, אנו צריכים לראות פה תמונה רחבה.

גדעון סער: לכן הצעתי שנעשה מאמץ מרוכז עד יום שני הקרוב למצוא פתרון, זה עוד טרם יציאת הכנסת לפגרה, כדי שכל הגורמים המעורבים בדבר יבינו שיש רצון בכנסת הזאת לפתור את הבעיה הזאת ולא למרוח אותה, אבל לפתור אותה בצורה שכל השחקנים - שלטון מקומי, בנקים, ממשלה וכנסת - יהיו מעורבים בו.

גדעון סער: זו הצעתי.

גדעון סער: אני לא חושב שבנושא הזה יש מחלוקת על בסיס פוליטי בבית הזה, ואסור להגיע למצב שבו נגיע למצב הזה.

זהבה גלאון: אדוני היושב ראש, לא השתתפתי בישיבות הוועדה, אבל אני תומכת מאוד בהצעת החוק שלך.

זהבה גלאון: אם אתה עומד לקבל את הצעת הפשרה של חבר הכנסת סער, אני חושבת שדבר אחד לא ייתכן; לא ייתכן שבינתיים יהיו אנשים, עד שכאן יגיעו להבנות, ואני בעד להגיע להבנות, אם אפשר, אך לא ייתכן שבינתיים יהיו אנשים, כי עד שכנסת ישראל מזיזה את עצמה, יהיו אנשים שאין להם מים בבתים.

זהבה גלאון: אם רוצים להגיע להבנה שביום שני הנושא הזה יסתיים, צריך לתת איזו הוראה לחבר את המים במקומות שהיום אנשים בלי מים.

אחמד טיבי: זהבה אמרה במקומי את הדברים.

שלום שמחון: ההצעה של יושב ראש הקואליציה היא בהחלט סבירה.

שלום שמחון: באופן אישי אני יודע שהוא תומך בהצעת החוק הזאת, אני לא יודע אם בלב שלם ומלא, אך יחד עם זאת אני מבין שהאיזונים האחרים מחייבים התנהגות אחרת.

שלום שמחון: אני טוען שלא יכול להיות שנפקיר את זכות היסוד למים של אזרחי ישראל להלוואות שהבנקים נתנו.

שלום שמחון: ההסתייגות המרכזית של השלטון המקומי נגעה לעובדה שהם מבקשים לשלם את תשלומי המים שלהם אחת לחודשיים, כפי שהם גובים מאזרחי העיריות, הצעה שלה האוצר התנגד עד לרגע זה.

שלום שמחון: ישנה הסתייגות של חבר הכנסת טל לעניין הזה, שאפשר יהיה להצביע עליה ולקבל אותה.

שלום שמחון: אני מציע שבמסגרת המגעים שלך עם האוצר יהיה אפשר לדבר גם על הדבר הזה.

שלום שמחון: מה שאני מבקש לשמוע מיושב ראש הקואליציה הוא העובדה שאם אנו אכן נצביע ביום שני לכאן או לכאן לקריאה שנייה ושלישית, הקואליציה תתמוך בקיום ההצבעה גם במליאת הכנסת בשבוע הבא.

שלום שמחון: הבעיה היא שהכנסת נותנת קדימות בשבוע הבא רק לקריאה שנייה ושלישית של הממשלה, ופה מדובר בהצעה שהיא הצעת חוק פרטית, שאמנם היא נהנית מתמיכתו, אבל היא הצעת חוק פרטית.

גדעון סער: להבדיל מסוגיית עצם העמדה, לגבי עצם קיום ההצבעה במליאה בשבוע הבא, בהחלט נפעל אצל יושב ראש הכנסת על מנת שכך יהיה.

גדעון סער: זאת המטרה.

גדעון סער: המטרה היא לא להגיע לדחייה מעבר לפגרה, לכן גם כך נבקש מיושב ראש הכנסת.

גדעון סער: יש לי יסוד להניח שהוא גם ייעתר לפנייה.

דוד עמר: שחברת מקורות תצהיר כאן שהיא לא מנתקת בינתיים.

שלום שמחון: רונן, מה שמתבקש פה זה שעד ההצבעה ביום שני, שמקורות תחבר את המים לאותם אזרחים שכרגע מנותקים.

רונן וולפמן: בסך הכל המצב הזה מאוד לא טוב לא למקורות, לא לאזרחים, גם מקורות הם בני ערובה מצד אחד, אנו פשוט לא מקבלים את הכסף.

רונן וולפמן: אין ספק שהבקשה הנכבדת של חברי כנסת שמקציבים גם לוח זמנים - עד יום שני - נוכל להיענות לה.

רונן וולפמן: אם הבעיה לא תיפתר, אנו פשוט נאלצים לנתק מים בניגוד לרצוננו.

רונן וולפמן: אנו מנתקים מים במקום מסוים כדי שבתל אביב ובירושלים ובחיפה ובכל מקום שכן משלמים, כן יקבלו את המים.

רונן וולפמן: אם יהיה מצב שבו מקורות לא מקבלת כסף, היא לא תוכל לעשות למען אזרחי מדינת ישראל.

רונן וולפמן: נכון לרגע זה אנו ניענה לבקשת הכנסת, ועד יום שני לא ינותקו מים בישראל.

שלום שמחון: אם כן אני רוצה להציע לקבל את הצעת הפשרה של יושב-ראש הקואליציה לסיים את נושא ניתוקי המים בחקיקה, לתת ארכה עד יום שני כדי שהוועדה תדון ותצביע לקריאה שנייה ושלישית כדי לסיים את החוק בקריאה שנייה ושלישית במליאת הכנסת עוד במושב הזה.

שלום שמחון: אם כך נצביע על הצעת הפשרה הזאת.

שלום שמחון: מי בעד?

שלום שמחון: מי נגד?

שלום שמחון: אין.

שלום שמחון: דוד טל נמנע.

שלום שמחון: אני מצרף את חבר הכנסת וקנין להסתייגות של דוד טל.

שלום שמחון: תודה רבה, הישיבה נעולה.